**LĒMUMS**

Liepājā

|  |  |
| --- | --- |
| 2024. gada 21. martā |  Nr.116/3(prot. Nr.3, 44.§) |

Par nekustamo īpašumu Jaunā ielā 19A,

Liepājā

Liepājas valstspilsētas pašvaldībā (turpmāk – Pašvaldība) 2023. gada 6. decembrī saņemta vēstule Nr.1-9.3/1469 “Par Neatliekamās medicīniskās palīdzības dienesta brigāžu atbalsta centra būvniecībai nepieciešamo zemesgabalu”.

Pašvaldība kopīgi ar Liepājas speciālās ekonomiskās zonas pārvaldi kā risinājumu Neatliekamās medicīniskās palīdzības dienestam piedāvāja izvērtēt iespēju Neatliekamās medicīniskās palīdzības dienesta brigāžu atbalsta centra būvniecībai izmantot Pašvaldības zemesgabalu Jaunā ielā 19A, Liepājā.

Pašvaldība saņēmusi Veselības ministrijas 2024. gada 1. marta vēstuli Nr.01-31.1/845 “Par nekustamā īpašuma nodošanu Veselības ministrijas valdījumā”, kurā norādīts, ka Veselības ministrijas padotības iestāde – Neatliekamās medicīniskās palīdzības dienests – pašreiz veic nepieciešamās darbības, lai nodrošinātu Ministru kabineta 2023. gada 15. augusta noteikumos Nr.462 “Eiropas Savienības kohēzijas politikas programmas 2021.-2027. gadam 4.1.1. specifiskā atbalsta mērķa “Nodrošināt vienlīdzīgu piekļuvi veselības aprūpei un stiprināt veselības sistēmu, tostarp primārās veselības aprūpes noturību” 4.1.1.1. pasākuma “Ārstniecības iestāžu infrastruktūras attīstība” pirmās kārtas un 4.1.1.5. pasākuma “Neatliekamās medicīniskās palīdzības dienesta attīstība” īstenošanas noteikumi” iekļauto aktivitāti, kas paredz līdz 2029. gada 31. decembrim izveidot trīs brigāžu atbalsta centrus tuvāk pakalpojumu saņēmējiem reģionos. Viens no trīs brigāžu atbalsta centriem ir paredzēts Liepājas valstspilsētā, tādēļ Veselības ministrija lūdz Pašvaldību nodot Veselības ministrijas valdījumā īpašumu Jaunā ielā 19A, Liepājā Neatliekamās medicīniskās palīdzības dienesta plānotās aktivitātes īstenošanai.

Publiskas personas mantas atsavināšanas likuma 42. panta otrā daļa noteic atvasinātai publiskai personai tiesības nekustamo īpašumu nodot bez atlīdzības citas atvasinātas publiskas personas vai valsts īpašumā. Atvasinātas publiskas personas lēmējinstitūcija lēmumā par atvasinātas publiskas personas nekustamā īpašuma nodošanu bez atlīdzības nosaka, kādas valsts pārvaldes funkcijas, atvasinātas publiskas personas funkcijas vai deleģēta pārvaldes uzdevuma veikšanai nekustamais īpašums tiek nodots. Nostiprinot atvasinātas publiskas personas vai valsts īpašuma tiesības uz nekustamo īpašumu, zemesgrāmatā izdarāma atzīme par atvasinātas publiskas personas lēmumā noteiktajiem tiesību aprobežojumiem. Ja nodotais nekustamais īpašums vairs netiek izmantots atvasinātas publiskas personas lēmējinstitūcijas lēmumā par atvasinātas publiskas personas nekustamā īpašuma nodošanu bez atlīdzības norādītās valsts pārvaldes funkcijas, atvasinātas publiskas personas funkcijas vai deleģēta pārvaldes uzdevuma veikšanai, valsts vai atvasināta publiska persona šo īpašumu bez atlīdzības nodod tai atvasinātai publiskai personai, kura šo nekustamo īpašumu nodevusi.

Ņemot vērā minēto, pamatojoties uz Publiskas personas mantas atsavināšanas likuma 3. panta pirmās daļas 6. punktu, 5. panta pirmo daļu un 42. panta otro daļu, Pašvaldību likuma 10. panta pirmās daļas 16. punktu, izskatot Liepājas valstspilsētas pašvaldības domes pastāvīgās Attīstības komitejas 2024. gada 14. marta lēmumu (sēdes protokols Nr.3) un pastāvīgās Finanšu komitejas 2024. gada 14. marta lēmumu (sēdes protokols Nr.3), Liepājas valstspilsētas pašvaldības dome **nolemj:**

1. Pēc nekustamā īpašuma ierakstīšanas zemesgrāmatā atsavināt, nododot bez atlīdzības valsts īpašumā Veselības ministrijas personā Veselības ministrijas padotības iestādes Neatliekamās medicīniskās palīdzības dienesta vajadzībām, Liepājas valstspilsētas pašvaldības nekustamo īpašumu Jaunā ielā 19A, Liepājā (kadastra Nr.1700 034 0431), kas sastāv no zemes vienības (kadastra apzīmējumu 1700 034 0520) 4372 kv.m platībā.

2. Uzdot Liepājas Nekustamā īpašuma pārvaldei organizēt lēmuma 1. punktā minētā nekustamā īpašuma nodošanu, parakstīt nepieciešamo dokumentāciju, pēc nodošanas izslēgt no grāmatvedības uzskaites.

3. Valstij, nostiprinot zemesgrāmatā īpašuma tiesības uz lēmuma 1. punktā minēto nekustamo īpašumu, vienlaikus norādīt, ka īpašuma tiesības nostiprinātas uz laiku, kamēr valsts nodrošina šī lēmuma 1. punktā minēto funkciju īstenošanu, ierakstīt atzīmi par aizliegumu atsavināt nekustamo īpašumu un apgrūtināt to ar hipotēku.

4. Liepājas valstspilsētas pašvaldības izpilddirektora vietniekam īpašumu jautājumos kontrolēt lēmuma izpildi.

|  |  |
| --- | --- |
| Priekšsēdētājs | Gunārs Ansiņš |
| Nosūtāms: | Liepājas Nekustamā īpašuma pārvaldei, Liepājas Nekustamā īpašuma pārvaldes galvenajai grāmatvedei, Liepājas Centrālajai administrācijai, Veselības ministrijai |